DA Den Europæiske Unions Tidende C 246/30

Sag anlagt den 29. juni 2010 — Europa-Kommissionen mod Republikken Cypern

(Sag C-340/10)

()

2010/C 246/51

Processprog: græsk

Parter

Sagsøger: Europa-Kommissionen (ved Georgios Zavvos og Donatella Recchia)

Sagsøgt: Republikken Cypern

Sagsøgerens påstande

Sagsøgeren har nedlagt påstand om, at Domstolen fastslår, at

— Republikken Cypern har tilsidesat sine forpligtelser i henhold til artikel 4, stk. 1, i direktiv 92/43/EØF om bevaring af naturtyper samt vilde dyr og planter, idet den ikke har opført området Paralimni-søen på listen over foreslåede lokaliteter af fællesskabsbetydning.

— Republikken Cypern har tilsidesat sine forpligtelser i henhold til direktiv 92/43/EØF om bevaring af naturtyper samt vilde dyr og planter, som fortolket af Domstolen i sag C-117/03 og sag C-244/05 ved at have tolereret aktiviteter, som udgør en alvorlig risiko for Paralimni-søens økologiske kendetegn og ved ikke at have vedtaget de nødvendige beskyttelsesforanstaltninger til sikring af opretholdelsen af bestanden af arten Natrix natrix cypriaca, som udgør Paralimni-søens og Xyliatos-digets økologiske interesse.

— Republikken Cypern har tilsidesat sine forpligtelser i henhold til artikel 12, stk. 1, i direktiv 92/43/EØF om bevaring af naturtyper samt vilde dyr og planter, idet den ikke har vedtaget de nødvendige foranstaltninger til indførelse af en ordning med en streng beskyttelse af Natrix natrix cypriaca.

— Republikken Cypern tilpligtes at betale sagens omkostninger.

Søgsmålsgrunde og væsentligste argumenter

Kommissionen har gjort gældende, at Republikken Cypern har tilsidesat sine forpligtelser i henhold til artikel 4, stk. 1, i direktiv 92/43/EØF om bevaring af naturtyper samt vilde dyr og planter ved ikke i december 2009 at have opført hele området ved Paralimni-søen på den nationale foreslåede liste over lokaliteter af fællesskabsbetydning. Republikken Cypern har ikke bestridt behovet for at udlægge Paralimni-søen blandt lokaliteterrne af fællesskabsbetydning. Ikke desto mindre er søen ikke blevet opført på den nationale liste over lokaliteter af fællesskabsbetydning inden udløbet af den dato, som er fastsat i den begrundede udtalelse. Den 24. november 2009 meddelte Republikken Cypern Kommissionen, at Paralimni-søen officielt var opført i nettet »Natura 2000«, men søens vigtige nordlige bred blev ikke udlagt som lokalitet af fællesskabsbetydning. Den 24. april 2009 blev ændringen i lokalplanen for indsøen, som indebar en omdannelse af søens nordlige bred til byggezone, offentliggjort i Republikken Cyperns officielle tidende. Kommissionen er af den opfattelse, at ingen begrænsning overhovedet i udvidelsen af habitatområdet er berettiget, og at Republikken Cypern ved ikke at have opført hele området for Paralimni-søen på den nationale liste over lokaliteter af fællesskabsbetydning, tilsidesatte artikel 4, stk. 1, i direktiv 92/43/EØF.

Kommissionen finder desuden, at visse skadelige aktiviteter, der er blevet udøvet i området ved Paralimni-søen (navnlig den retsstridige vandindvinding, bygningsudviklingen, afholdelsen af motorcykelløb samt forekomsten af en skydebane) forringer og ødelægger habitatområdet for arterne, og at Republikken Cypern følgelig har tilsidesat sine forpligtelser i henhold til direktiv 92/43/EØF, som fortolket i Domstolens praksis (i sag C-117/03 og sag C-244/05), idet den ikke har vedtaget de nødvendige foranstaltninger til bevaring af arten Natrix natrix cyprica.

Kommissionen er endvidere af den opfattelse, at aktiviteter såsom områdets bygningsudvikling og udstykningen af byggegrunde på Paralimni-søens nordlige bred har haft til følge, at habitatområderne for de endemiske arter og deres bestand er blevet skadet. Republikken Cypern har derfor tilsidesat sine forpligtelser i henhold til artikel 12, stk. 1, litra a) og b), i direktiv 92/43/EØF om bevaring af naturtyper samt vilde dyr og planter, idet den ikke har vedtaget de nødvendige foranstaltninger til indførelse og gennemførelse af en streng beskyttelsesordning af vandsnogen Natrix natrix cypriaca gennem anvendelsen af sammenhængende og koordinerede foranstaltninger af forebyggende karakter.